На основу члана 32. став 1. тачка 6, члана 46. став 1. тачка 1. Закона о локалној самоуправи („Службени гласник РС“, бр. 129/2007, 83/2014-др. закон и 101/2016- др.закон) и члана 28. а у вези члана 32. став 6. Закона о црквама и верским заједницама (''Службени гласник РС'', бр. 36/2006), Градско веће Града Вршца на седници одржаној дана 09.03.2017. године доноси

**П Р А В И Л Н И К**

 **О РАСПОДЕЛИ БУЏЕТСКИХ СРЕДСТАВА ЦРКВАМА И ВЕРСКИМ ЗАЈЕДНИЦАМА**

**Основне одредбе**

Члан 1.

Овим Правилником о расподели буџетских средстава црквама и верским заједницама (у даљем тексту: Правилник) уређује се круг овлашћених субјеката, начин, намена, поступак и критеријуми за доделу буџетских средстава Града Вршца за дотације црквама и верским заједницама које ( у даљем тексту: црква) делују на територији Града ради унапређивања верских слобода и сарадње са црквама.

Буџетска средства из става 1. овог члана планирају и обезбеђују се на годишњем нивоу у буџету Града Вршца - Дотације невладиним организацијама - Верским заједницама. ͈

Члан 2.

Право на доделу средстава путем редовног конкурса у смислу овог Правилника имају цркве и верске заједнице које су уписане у Регистар цркава и верских заједница при министарству Владе Републике Србије надлежном за послове вера, на основу Закона о црквама и верским заједницама.

**Начин расподеле средстава**

Члан 3.

 Средства се додељују путем редовних конкурса, који расписује Комисија за спровођење јавног конкурса за расподелу буџетских средстава црквама и верским заједницама (у даљем тексту: конкурс), а коју образује Градско веће и има председника и 4 члана.

 Задатак Комисије је да припреми и прегледа конкурсну документацију у складу са овим Правилником, огласи јавни конкурс на порталу Града у року од најдуже 3 дана од дана израде конкурсне документације, утврди листу вредновања и рангирања пријављених пројеката у року од најдуже 30 дана од истека рока за подношење пријаве.

Члан 4.

 Путем редовник конкурса додељује се 100% од планираних и расположивих средстава у буџету Града Вршца на годишњем нивоу, од којих се за градитељску делатност додељује 70%, а за остале намене из члана 5. овог Правилника 30% планираних и расположивих средстава.

У случају потребе, Комисија може расписати и ванредни конкурс на предлог Градоначелника.

**Намена средстава за распоређивање**

Члан 5.

Средства се распоређују за обављање градитељске, добротворне и научне делатности овлашћених субјеката из члана 2. овог Правилника, које они обављају у складу са законом и другим прописима, а нарочито за:

 • инвестиционе радове на црквеним објектима,

 • обнову постојећих црквених објеката који су без обнове дужи временски период, а посебно црквених објеката који су споменици културе,

• обнову парохијских домова и домова у којима станују свештена лица,

• обнову верских објеката-споменика,

• уређење и ревитализација простора верских гробаља,

• изградњу и обнову капела,

 • обнову икона, верских и сакралних предмета,

• стављање нових фасада и кречење црквених објеката,

• обнову кровова који прокишњавају на црквеним објектима,

 • санирање влаге на црквеним зидовима,

 • изградњу нових и обнову пропалих ограда око црквених објеката,

• организовање традиционалних годишњица које су посвећене имену које црква носи, • организовање црквених манифестација,

• организовање стручних скупова и научних истраживања везаних за цркву.

**Додела средстава за ванредне ситуације**

Члан 6.

У изузетним, ванредним и непредвидивим приликама, без конкурса на основу поднетог образложеног захтева, црквама се, могу доделити средства из буџетске резерве.

 Одлуку по захтеву из става 1. овог члана доноси Градско веће.

**Расписивање конкурса**

Члан 7.

Конкурс за доделу средстава, објављује се на званичној интернет презентацији (интернет-сајту) Града Вршца, а обавештење о расписаном конкурсу објављује се у средствима јавног информисања.

Конкурс садржи податке о томе ко може да учествује на конкурсу, податке о висини средстава која се додељују у целини и по наменама, као и друге податке важне за спровођење конкурсног поступка.

Право подношења пријаве за за доделу средстава, имају подносиоци који испуњавају следеће услове:

1. да подносилац има статус цркве или верске заједнице у складу са Законом о црквама и верским заједницама (да је уписан у Регистар цркава и верских заједница Министарства правде) и
2. да подносилац има седиште на територији Града Вршца или да се активности из пројекта реализују на територији Града Вршца.

Члан 8.

 Пријава на конкурс се подноси на јединственом обрасцу, чију садржину утврђује Комисија, а пријаве се подносе у року који није краћи од 8 ни дужи од 15 дана.

**Одлучивање о додели средстава**

Члан 9.

О додели средстава, на предлог Комисије, одлучује Градоначелник посебним решењем.

Приговор на Решење из става 1. овог члана о избору пројекта, учесник конкурса може поднети Градском већу у року од 3 дана од дана пријема.

Решење на које није уложен приговор и одлука по приговору су коначни.

**Критеријуми распоређивања средстава**

Члан 10.

Средства се додељују на основу критеријума утврђених овим Правилником.

Члан 11.

Приликом одређивања висине учешћа у додели финансијских средстава за градитељске радове код сваке појединачне пријаве, полази се од следећих критеријума:

1. **Одговор на тему пројекта (35/100 поена)**

 • да ли је верски објекат под заштитом као културно благо: изузетан значај, велики значај, споменик културе( 5-15/100 поена);

• у каквом се стању налази објекат – да ли су хитни инвестициони захвати и да ли је због руинираности угрожена безбедност верника што се остварује непосредним увидом – изласком на терен од стране сарадника и стручних лица надлежног органа Града и других стручних институција (5-10/100 поена);

• аргументовано мишљење надлежних органа о неопходности инвестирања (мишљење Завода за заштиту споменика културе, или надлежне организационе јединице за урбанизам Градске управе) (5-10/100 поена).

1. **Утицај предложеног пројекта (30/100 поена)**
* обухват- колике су могућности пројекта да обухвати шири круг корисника и подстакне њихово активно учешће у реализацији предвиђене активности (20/100 поена) и
* одрживост резултата пројекта (5-10/100 поена).
1. **Досадашње искуство (10/100 поена)**
* за цркве које први пут конкуришу (5/100 поена), а
* за цркве које су реализовале пројекте (6-10/100 поена).
1. **Компетентност предлагача (25/100 поена)**
* логичка матрица пројекта (5-15 поена) и
* сопствено учешће у пројекту (5-10/100 поена).
1. **Обавезни критеријум:**
* реалан финансијски план, износ суфинансирања као и различити облици финансирања и
* да је организатор пројекта извршио своје обавезе према Граду Вршцу у досадашњим пројектима/програмима рада.

Сваком предлогу пројекта, Комисија ће доделити одређен број поена, на основу кога ће бити сачињена бодовна ранг листа.

 У случају да већи број пројеката освоји једнак број поена, предност ће бити дата пројектима који по оцени Градског већа имају већи јавни интерес за становнике Града Вршца.

Члан 12.

Приликом одређивања висине учешћа у додели финансијских средстава за добротворне и научне делатности, код сваке појединачне пријаве, полази се од следећих критеријума:

 • карактер и значај црквене манифестације,

• карактер стручних и научних скупова, добротворно-хуманитарних делатности и значај стручних и научних скупова, односно значај пројекта везаног за ту делатност.

**Пренос средстава корисницима**

Члан 13.

Градска управа Вршац – Одељење за буџет и финансије по донетој одлуци, преноси додељена средства по поднетом захтеву носиоца пројекту за исплату средстава, са пратећом документацијом. Пренос средстава се врши на основу уговора о додели новчаних средстава на рачун корисника, а у складу са динамиком прилива средстава у буџет Града Вршца, налогом за пренос који даје Градоначелник.

**Обавеза наменског коришћења средстава**

Члан 14.

Корисник је дужан да додељена средства користи искључиво за намену за коју су она додељена, а неутрошена средства да врати у корист буџета Града Вршца.

 Корисник средстава је у обавези да на својим позивницама, брошурама и осталом штампаном материјалу, или на други одговарајући начин објави да је у финансирању учествовао Град Вршац.

Корисник средстава је у обавези да на крају календарске године поднесе надлежном Одељењу Градске управе, извештај о наменски утрошеним средствима, са пратећом документацијом. У случају сумње да додељена средства нису наменски коришћена, Градоначелник ће покренути поступак пред органом надлежним за буџетску инспекцију, ради контроле законитог и наменског коришћења додељених средстава. Уколико се утврди да се додељена средства нису наменски користила, пријаве тих корисника неће се у наредној буџетској години узимати у разматрање приликом њиховог учешћа на конкурсу за доделу средстава. Уколико су одобрена средства ненаменски утрошена, корисници средстава су дужни да врате пренета – уплаћена средства.

Уколико корисник средстава не достави извештај из става 3. овог члана, у наредној буџетској години неће му бити додељена средства, односно неће бити разматрано њихово учешће на конкурсу.

**Завршне одредбе**

Члан 15.

 Овај Правилник ступа на снагу осмог дана од дана објављивања у „Службеном листу Града Вршца“.

ПРЕДСЕДНИК ГРАДСКОГ ВЕЋА

ГРАДОНАЧЕЛНИК

Драгана Митровић,с.р.